Veearts 'n Veearts, letterlik 'n veeartsenykundige dokter, is 'n professionele persoon wat veeartsenykunde beoefen deur die behandeling van siektes in, en beserings aan diere. In baie lande is die benaming veearts 'n gereguleerde en beskermde term, wat beteken dat lede van die publiek nie sonder die vereiste kwalifikasies en/of lisensiëring die titel mag gebruik nie. In baie gevalle is die aktiwiteite wat onderneem word deur 'n veearts (soos die behandeling van siekte of operasie in diere) beperk slegs tot professionele persone wat by die owerhede geregistreer is as veeartse. In die Verenigde Koninkryk byvoorbeeld, soos in ander jurisdiksies, kan dierebehandeling slegs uitgevoer word deur geregistreerde veeartsdokters (met 'n paar aangewese uitsonderings, soos paraveeartsenykundige werkers), en dit is onwettig vir enige persoon wat nie geregistreer is nie om hulself 'n veearts te noem, of enige behandeling voor te skryf. Die meeste veeartse werk in kliniese instellings, en behandel diere direk. Hulle kan in algemene praktyke werksaam wees, vir die behandeling van alle soorte diere; of hulle kan spesialiseer in 'n spesifieke groep diere soos troeteldiere, vee, dieretuindiere of perde; of kan spesialiseer in 'n smal mediese dissipline soos chirurgie, dermatologie of interne medisyne.